**Årsmøtet i Sportsklubben Rye**

**Kontrollkomiteens årsberetning 2019**

***Kontrollkomiteen (KK) i Sportsklubben Rye har en rolle i klubben ved å kommentere klubbens drift og om de styrende organer opptrer i henhold til klubbens formål, lover og årsmøtets vedtak. KK er valgt av årsmøtet i klubben og skal kun rapportere til årsmøtet, som er klubbens høyeste organ. KK har ingen rett eller plikt til å gripe inn i klubbens saksbehandling og styrets arbeid i perioden mellom årsmøtene. I perioden mellom årsmøtene mottar KK løpende informasjon om styrets arbeid og den økonomiske utviklingen i klubben.***

***Styring og forvaltning***

KK har gjennom Dropbox tilgang til alle dokumenter og referater som utarbeides av styret, samt at KK mottar kopi av e-poster som sendes mellom styremedlemmene. Dette bidrar til god generell innsikt i dokumentasjon og beslutninger gjort av hovedstyret.

KK har for 2019 opprettholdt fokus på styrets strukturelle arbeid og saksbehandling da dette er essensielt for god økonomisk styring og forvaltning av klubbens verdier.

Oppmøtet på klubbens styremøter er godt, men KK ser også at det ofte er de samme representanter som er fraværende.

***Økonomi***

For regnskapsåret 2019 er det lagt frem et regnskap som viser et negativt driftsresultat på kroner 86.431, som er i tråd med budsjettet for 2019. Undergruppene har god økonomisk kontroll.

KK har gjennomgått undergruppenes årsberetninger og revisors beretning der revisor med forbehold anbefaler å godkjenne det fremlagte regnskapet for 2019.

***Særskilte oppfølgingspunkter***

Foruten den generelle oppfølgingen, har KK sett spesielt på følgende saker:

* Beslutningsprosessen i forkant av U23 NM Landevei og avviklingen av arrangementet, herunder de økonomiske og omdømmemessige konsekvensene.
* Protokoller fra styremøtene. KK ser at det er et forbedringspotensial for å få frem saksforholdet og oppnådd konklusjon i de enkelte saker, kfr. ny lovnorm for idrettslag (fra 1. januar 2020), noe som innebærer at protokoller fra styremøtene skal være tilgjengelige for idrettslagets medlemmer.
* Resultatet av klubbens større arrangementer, herunder U23 NM Landevei.
* Risiko/sårbarhet knyttet til nøkkelpersoners roller i større arrangementer.
* Langsiktige økonomiske forpliktelser for klubben.
* Økonomisk risiko ved utsettelse/avlysning av større arrangementer.
* Oppfølging av tidligere påpekte forbedringspunkter fra KK.

***Konklusjon***

Basert på vår gjennomgang av styrets arbeid inkludert møteprotokoller, styrets beretning og det fremlagte regnskapet for 2019, finner vi ikke noe atferd fra de styrende organer i Sportsklubben Rye som strider mot klubbens formål, lover eller årsmøtets vedtak. Vi anbefaler således at årsmøtet godkjenner både det fremlagte årsregnskapet og beretning fra styret.

Oslo, 23. mars 2020

Stein Erik Bostad Svein Erik Tverli